FAMILIA CA FORMĂ DE REZISTENȚĂ LA IDEOLOGII 
Introducere în operele de tinereţe ale lui Karol Wojtyla 


Pr. conf. dr. Wilhelm Dancă (laşi) 


Învățătura papei loan Paul al II-lea despre rolul familiei în creşterea şi 
formarea omului adevărat, care este omul educat, are rădăcini în activitatea sa 
pastorală desfăşurată în Biserica poloneză de sub regimul totalitar comunist, 
precum şi în lucrările sale literare şi filozofice publicate înainte de a fi ales ca 
succesor al sfântului apostol Petru la cârma Bisericii Catolice. Lecţia despre 
familie învaţată de papa acasă la el cuprinde multe capitole interesante, însă 
două dintre ele merită să fie amintite aici, pentru că fac trimitere la un adevăr 
valabil şi astăzi, şi anume familia bine formată poate rezista la presiunile 
oricărei ideologii — politice, economice, sociale etc. Astfel, în primul rând, 
familia este prima şcoală de umanism autentic, deci omul integral poate fi 
salvat de ameninţarea pericolelor ideologice, sociale, economice dacă are parte 
de o familie bună, şi în al doilea rând, familia se bazează şi se hrăneşte dintr-o 
iubire responsabilă. 

Nu trebuie uitat faptul că cel care vorbeşte despre valoarea familiei este un 
preot romano-catolic, adică un bărbat celibatar, iar motivele care îl determină 
să promoveze importanţa vieţii de familie izvorăsc din evanghelie şi din 
contactul direct cu tinerii ce se pregătesc pentru căsătorie sau cu familiile deja 
constituite. 


1. Experienţa mediată şi evanghelia 


Vorbind despre pătimirea şi crucea lui Isus, sfântul Augustin spune că, în 
cazul Domnului răstignit, dar şi al ucenicului care crede în el, iubirea este 
totuna cu suferinţa: „amor meus pondus meum!” Păstrând proporţiile şi 
aplicând aceste cuvinte la grija pastorală a lui loan Paul al II-lea faţă de familie, 
putem spune acelaşi lucru: „familia este iubirea şi suferinţa sa”, sau „pentru că 
o iubeşte, suferă pentru familie”. 

Avem cel puţin două motive pentru care susţinem acest punct de vedere: mai 
întâi, papa însuşi nu a avut parte de o familie normală cu o viaţă normală, în 
sensul că la vârsta de 9 ani o pierde pe mama sa, iar la 21 de ani rămâne orfan 
şi de tată; apoi, ca preot tânăr a cunoscut bine problemele cu care se confruntă 

familia, fiindcă şi-a început activitatea pastorală în mijlocul studenţilor pentru 
care întemeierea unei familii era un lucru important, dar şi mai târziu, ca 
episcop auxiliar şi ca arhiepiscop de Cracovia, a rămas mereu aproape de 
familii şi a văzut că demnitatea acestei instituţii nu se bucura peste tot de 
aceeaşi strălucire, căci era întunecată de egoism, de hedonism şi de practici 
ilicite împotriva procreării. În plus, condiţiile economice, socio-psihologice şi 
politice din Polonia sub regimul comunist provocau în multe familii perturbări 
deloc neglijabile!. În această perioadă, aşadar, papa a învăţat să preţuiască 
iubirea umană din cadrul familiei, însuşindu-şi o idee antropologică foarte 
importantă, şi anume că demnitatea integrală a omului se cultivă în familie mai 
întâi, familia fiind prima şcoală de umanism adevărat. 

Şi ar mai fi un motiv pentru care putem spune că, în cazul lui loan Paul al 
II-lea, familia este iubire şi, în acelaşi timp, cruce. Dacă privim la câte eforturi 
a făcut pentru a salva familia din criza prin care trece acum în vremurile 
noastre, pe de o parte, iar pe de alta, la rezultatele obţinute, papa ar avea tot 
dreptul să spună că „familia” este o cruce în pontificatul său. Însă, datorită 
convingerii lui că omul este în mod potenţial bun şi că, oricât de multe şi de 
grave ar fi rătăcirile pe care le traversează acum, în cele din urmă se va întoarce 
pe calea vieţii adevărate voite de către Dumnezeu, papa nu se dă bătut şi 
continuă să vestească cu mult curaj că „viitorul omului trece prin familie”. 

Într-adevăr, omul este tema principală a filozofiei lui Karol Wojtyla, dar 
interesul său ştiinţific (filozofic şi teologic) este marcat întotdeauna de 
chemarea sa preoțească. Numai dacă ţinem cont de aceste lucruri, ne 
avertizează card. Joseph Ratzinger, putem să înţelegem cum contribuţia sa la 
elaborarea constituţiei conciliare privind Biserica în lumea contemporană 
(Gaudium et spes), al cărei text este axat pe grija faţă de om, a devenit o 
experienţă hotărâtoare pentru viitorul papă”. Calea Bisericii este omul. Aceasta 
este lecţia pe care papa a învăţat-o în Polonia şi pe care a purtat-o în bagajele 
sale pastorale şi intelectuale venind la Roma. 

Prima consecinţă a acestei lecţii constă în faptul că problematica legată de 
teologia morală 


! Cf. CONCILIUL AL II-LEA DIN VATICAN, Constituţia pastorală despre Biserica în lumea 
contemporană Gaudium et spes (7 decembrie 1965), 47. 

? J, RATZINGER, „La filosofia di Karol Wojtyla”, în Famiglia cristiana nell 'insegnamento 
di Giovanni Paolo II, Supplemento nr. 2 a „Famiglia Cristiana”, nr. 38 din 28.09.1988, 188- 
189. 

a devenit centrul interesului său teologic. Dar şi această disciplină era o 
predispoziţie umană importantă cu privire la misiunea de păstor suprem al 
Bisericii. De fapt, criza orientării filozofice se manifestă din punct de vedere 
teologic mai ales drept criză a normei teologico-morale. Aici se găseşte legătura 
dintre filozofie şi teologie, podul care leagă cercetarea-rațională despre om şi 
misiunea teologică, şi legătura este atât de evidentă încât nu poate fi ocolită. Unde 
se prăbuşeşte metafizica veche, acolo poruncile divine îşi pierd legătura lor 
interioară; în cazul acesta, creşte ispita de a le reduce doar la planul istoric- 
cultural. Wojtyla a învăţat de la Scheler să cerceteze, cu o sensibilitate umană până 
acum necunoscută, esenţa fecioriei, a căsătoriei, a maternității şi paternităţii, 
limbajul corpului şi, în consecinţă, esenţa iubirii. A asumat în gândirea sa 
descoperirile noi ale personalismului, dar tocmai în felul acesta a şi învăţat să 
înţeleagă din nou că, de fapt, trupul însuşi vorbeşte, că lucrurile create vorbesc şi 
ne trasează drumurile de urmat. Gândirea epocii moderne a deschis pentru teologia 
morală o dimensiune nouă, iar Wojtyla a descoperit-o îmbinând reflecția şi 
experienţa, vocaţia pastorală şi speculativă, şi a înţeles legătura ei de unitate cu 
temele mari ale tradiției’. 


Aşadar, pentru a înţelege învăţătura papei loan Paul al II-lea despre familie, 
trebuie să ţinem cont şi de activitatea sa profesor de etică filozofică în timpul 
regimului comunist, căruia 1 s-a opus respingând interpretarea pe care o dădea 
acest regim în legătură cu omul — omul este rezultatul relaţiilor de producţie“. 
Dar, totodată, trebuie avută în vedere şi lucrarea sa pastorală printre tinerii 
studenţi din acel timp. În legătură cu această chestiune, în cartea Jubire şi 
responsabilitate, Karol Wojtyla spune, printre altele, că rezultatul analizelor 
sale provine din două izvoare, iar pentru a pătrunde legătura dintre ele, trebuie 
să ţinem seama şi de faptul că autorul este preot. Însă aici se iveşte o problemă, 
precizează autorul. Destul de des, li se refuză preoților competenţa când e 
vorba să se pronunţe asupra temelor legate de familie: iubirea conjugală, 
maternitatea şi paternitatea responsabilă etc. „Şi asta fiindcă ei nu intră 
personal în contact cu aceste teme, aşa cum o fac laicii căsătoriţi; preoții nu au 
experienţă proprie în acest domeniu. De aceea, trebuie să subliniem că unul 
dintre cele două izvoare ale cărţii de faţă este tocmai experienţa. O experienţă 
mediată, pe care o furnizează activitatea pastorală”. Totuşi, funcția pe care o 
joacă experienţa aici nu este exclusivă şi unică. „Având în vedere tocmai 
situația autorului, în afara experienţei sau oarecum chiar prin experiența 


3 J. RATZINGER, „La filosofia di Karol Wojtyla”, 188-189. 
4 R. BUTTIGLIONE, Il pensiero di Karol Wojtyla, Jaca Book, Milano 1982, 103-139. 

pastorală, a acţionat cel de-al doilea izvor. Acest izvor superior este evanghelia 
şi, în prelungirea ei, învăţătura Bisericii”. 

Aceste izvoare configurează cumva personalitatea preotului, episcopului şi 
cardinalului Karol Wojtyla şi fundamentează adevărul spuselor sale în legătură 
cu tema familiei. Despre ele, papa ne vorbeşte în mai multe rânduri. De 
exemplu, referindu-se la învăţătura despre dragostea responsabilă şi liberă, 
papa scrie în cartea Să trecem pragul speranţei din 1994: „Am preluat-o din 
enciclica Humanae vitae a veneratului meu predecesor Paul al VI-lea, şi pe 
care, încă mai înainte, o deprinsesem de la tinerii mei interlocutori, soți şi 
viitori soţi, pe când scriam Iubire şi responsabilitate. După cum am spus, ei 
mi-au fost educatorii în acest domeniu”. 

Relaţiile cu tinerele perechi de soţi şi cu poveştile lor de dragoste au durat 
mai mult de treizeci de ani, iar Karol Wojtyla a reţinut un lucru relativ simplu 
din viaţa familiilor, dar greu de păstrat în practică, şi anume că familia se 
sprijină pe iubire, iar adevărata iubire umană înseamnă dăruire de sine. 
„Dragostea nu e ceva care se învaţă, şi totuşi nimic nu trebuie să constituie în 
mai mare măsură obiect de învăţare! Tânăr preot fiind”, spune papa, „am 
învăţat să iubesc dragostea omenească. lată una dintre temele fundamentale 
asupra căreia mi-am concentrat sacerdoţiul, slujirea la amvon, în confesional 
şi chiar cuvântul scris. Dacă iubim iubirea umană, ia naştere şi necesitatea vie 
de a ne angaja toate forţele în slujba minunatei iubiri”. 


2. Lecţia Bisericii poloneze 


Pe când era vicar la biserica Sfântul Florian şi capelan universitar, tânărul 
preot Karol Wojtyla a înfiinţat un grup de bărbaţi şi de femei, printre care se 
aflau şi numeroase perechi de soţi împreună cu fiii şi nepoţii lor, un grup care 
s-a numit mai întâi Rodzinka (familia mică), apoi Paczka (pachetul) şi, în cele 
din urmă, pe măsură ce numărul membrilor creştea ajungând până la 
aproximativ două sute de persoane, s-a definit ca Srodowisko („ambient” sau 
milieu, în franceză). Rodzinka, care s-a întrunit pentru prima dată în seara zilei 
de 2 februarie 1951, împreună cu celelalte grupuri de studenţi călăuzite de 


5 IOAN PAUL AL II-LEA (KAROL WOTYLA), Iubire şi responsabilitate, I, Editura M.C., 
Bucureşti 1999, 5. 

ê IOAN PAUL AL II-LEA, Să trecem pragul speranţei, Editura Humanitas, Bucureşti 1995, 
248. 

7 IOAN PAUL AL II-LEA, Să trecem pragul speranţei, 160. 

Wojtyla, avea în program activităţi clandestine, reprezentând o nouă mişcare 
de rezistenţă ce reuşea să coaguleze câteva insule de libertate într-o mare 
totalitară“. Evenimentul cel mai important din vieţile acelor tineri era căsătoria. 
De fapt, la scurt timp după înfiinţare, în interiorul mişcării Srodowisko s-au 
născut mai multe iubiri. Şase dintre tinerii care formau nucleul grupului 
Rodzinka s-au căsătorit. Wojtyla a organizat zile separate de rugăciune şi de 
reculegere pentru fiecare pereche în parte, apoi i-a căsătorit. Pentru Karol 
Wojtyla, iubirea era adevărul din centrul condiției umane, iar iubirea înseamnă 
întotdeauna dăruire de sine, nu afirmare de sine. lată ce scrie într-o scrisoare 
din decembrie 1956, adresată unei tinere care voia să se căsătorească la vârsta 
de 20 de ani: 


Fiecare... trăieşte, mai ales, din iubire. Puterea de a iubi cu adevărat, nu marea 
putere intelectuală, constituie partea cea mai adâncă a unei personalităţi. Nu este 
întâmplător faptul că cea mai mare poruncă este iubirea. Iubirea adevărată ne 
scoate afară din noi înşine pentru binele altora, pentru a ne consacra cauzei 
omului, poporului şi, mai ales, lui Dumnezeu. Căsătoria are sens... dacă oferă 
prilejul unei asemenea iubiri, dacă evocă puterea şi necesitatea de a iubi în felul 
acesta, dacă ne scoate afară din carapacea individualismului (de multe feluri) şi a 
egocentrismului. Nu este suficient doar să acceptăm o asemenea iubire. De multe 
ori este necesar să sprijinim formarea ei”. 


Când au început să apară copiii în acele familii de curând închegate, preotul 
Wojtyla acorda fiecărei viitoare mame, înainte de naştere, o zi de reculegere. 
Apoi boteza nou-născuţii şi mergea să binecuvânteze casele lor. Lucrul acesta 
l-a făcut tot timpul cât a fost la Cracovia, atât ca preot vicar, cât şi ca episcop 
şi cardinal. „Întotdeauna avea timp”, îşi aminteşte o tânără mamă, „ştia că 
botezul înseamnă să vii acasă, să rămâi puţin cu familia, să binecuvântezi 
copilul care doarme în pătuţ. Nu trebuia să-i ceară nimeni aşa ceva, el voia să 
facă lucrul acesta”. 

Mişcarea Srodowisko, bărbaţii şi femeile care făceau parte din ea, vieţile lor 
reprezentau podul de legătură dintre Karol Wojtyla şi lumea reală în care trăiau 
ceilalți oameni a căror preocupare era aceea de a găsi o posibilitate de trăire în 
spiritul credinţei lor creştine. Ideile pe care Wojtyla le propunea în mişcarea 


8 G. WEIGEL, Testimone della speranza, Mondadori, Milano 1999, 126. 

” Corespondenţă furnizată autorului de către Tereza Heydel Zyczkowska, 9 noiembrie 1998, 
apud G. WEIGEL, Testimone della speranza, 127. 

10 Apud G. WEIGEL, Testimone della speranza, 128. 

Srodowisko sunt rezumate în cinci teme dezbătute în cadrul unor exerciţii 
spirituale pentru studenţi ţinute în anul 1954: 

1) Viaţa nu se împarte în două părţi distincte: serioasă şi frivolă, adevărată 
şi lipsită de semnificaţie. Trebuie să rezistăm la ispita contemporană de a 
fragmenta viaţa sau de a reduce chestiunea adevărului la o problemă secundară. 
„Metoda împărăției lui Dumnezeu este metoda adevărului”, de aceea, „omul 
trebuie să fie pregătit să corespundă realităţii sub toate aspectele”; 

2) Creştinismul nu se referă doar la sacristie şi la altar, după cum nu este 
ceva abstract. „Împărăţia lui Dumnezeu vestită de Cristos nu este doar teorie... 
ci o chemare la acţiune”; 

3) Isus Cristos nu este un Dumnezeu care simulează faptul de a fi om; Isus 
Cristos este întruparea unui Dumnezeu care pătrunde până în adâncurile dramei 
condiției umane. „Un singur om a trăit puterea sfinţeniei lui Dumnezeu: Isus 
Cristos. El a luat asupra sa greutatea vinovăţiei omului şi a dus-o în faţa lui 
Dumnezeu. Conştiinţa păcatului, pe de o parte, şi sfinţenia lui Dumnezeu, pe 
de alta, l-au făcut să se jertfească şi să se unească cu Dumnezeu. Lucrul acesta 
explică misterul din grădina Ghetsemani şi de pe Golgota”; 

4) Iubirea nu înseamnă „realizarea” de sine prin instrumentalizarea 
aproapelui. Iubirea înseamnă dăruire de sine altuia, pentru binele altuia, şi 
acceptarea celuilalt ca un dar; 

5) Paradoxul mortal al secolului este faptul că, în ciuda aşa numitului 
umanism pe care şi-l revendică, s-a ajuns la degradarea persoanei umane şi 
reducerea ei la unitate economică, categorie ideologică, întruchipare a unei 
clase, rase sau etnii. 

„Voi sunteţi mari”, le spunea preotul Wojtyla tinerilor săi, „pentru că sunteţi 
creaturi ale lui Dumnezeu. Cine încearcă să vă spună că sunteţi altceva vă 
degradează”!!. Fiind creaturi ale lui Dumnezeu, oamenii sunt în mod potenţial 
buni şi pot deveni ceva bun şi pentru alţii. 


3. Atelierul bijutierului 


Trăirea iubirii ca dar pentru alţii nu este un lucru uşor. Despre greutăţile pe 
care le implică dăruirea de sine, Karol Wojtyla vorbeşte într-o piesă de teatru 
intitulată Atelierul bijutierului, în care descrie lupta omului de a face din sine 
un dar pentru alţii şi încercarea acestuia de a-şi trăi destinul de creatură creată 


1! G, WEIGEL, Testimone della speranza, 136. 

după chipul lui Dumnezeu”?. În această piesă de teatru este vorba despre istoria 
interioară a trei cupluri. Viaţa în comun a lui Andrei şi a Terezei este scurtă: 
omul moare în război lăsând ca soţia să-şi crească singură fiul lor de curând 
născut, Cristofor. Ştefan şi Ana supraviețuiesc războiului, dar căsătoria lor 
alunecă într-o indiferenţă reciprocă, apoi în duşmănie. Ştefan consideră iubirea 
ca ceva sigur, şi în felul acesta iubirea se ofileşte. Ana, la rândul ei, tânjeşte 
după o iubire mai desăvârşită, şi astfel sufocă iubirea imperfectă pe care ar 
trebui să o îmbunătăţească. Relaţia dificilă dintre Ştefan şi Ana lasă semne în 
fiica lor, Monica, în timp ce în fiul Terezei, Cristofor, apasă greutatea de a fi 
fost crescut fără tată. Când se îndrăgostesc, Cristofor şi Monica pun împreună 
suferințele şi greutăţile din familiile din care provin. Dar, tocmai datorită 
acestor greutăţi pe care trebuie să le depăşească, ei întruchipează speranţa 
mântuirii, pentru ei şi pentru părinţii lor. 

Mesajul moral al acestei piese de teatru nu necesită comentarii şi explicaţii. 
Totul este clar şi spus cu o luciditate potolită, ceea ce reprezintă dovada 
talentului unui scriitor sigur de ideile sale. De aceea, nu este nevoie de cuvinte 
răsunătoare şi de situaţii extraordinare. Şi tot de aceea, un singur imperativ, 
imperativul etic, şi nu frica de pedepse impuse din afară, este busola 
personajelor implicate în jocul dramatic al piesei. Glasul cel mai puternic pe 
care îl aud cele trei cupluri este glasul legii naturale, glasul conştiinţei lor. 
Bătrânul bijutier, purtătorul de cuvânt al adevărului revelat, cere de la viitorii 
soţi să fie responsabili atât faţă de soarta celeilalte ființe umane cu care se 
unesc, cât şi faţă de soarta ființelor cărora au de gând să le dea viaţă”. 

În această dramă, Wojtyla subliniază cu delicateţe că iubirea şi fidelitatea nu 
pot fi reduse la emoţii. Temeiul lor unic şi solid se află în puterea umană de a 
căuta şi de a percepe adevărul moral al lucrurilor. O căsătorie nu este o întâlnire 
care alternează între două stări emoționale. Căsătoria este un ceva real pentru 
două persoane care au fost transformate de întâlnirea lor şi de inițiala dăruire 
de sine altuia. Această transformare rămâne şi atunci când emoţiile care făceau 
parte din începutul relaţiei au dispărut o dată cu trecerea timpului. De aceea, 
este necesar să purificăm emoţiile noastre şi să le transformăm, odată cu 
timpul, în realitatea mai solidă a iubirii ca dăruire de sine. Când Ana, gândindu- 
se că puterea ei de a suporta a ajuns la sfârşit, caută să vândă bijutierului inelul 


12 Cf. A. JAWIEN (K. WOJTYLA), La bottega dell’ orefice, Libreria Editrice Vaticana, Città 
del Vaticano 19981. 
15 J, POMIANOWSKI, „Commento”, în A. JAWIEN (K. Wojtyla), La bottega dell’ orefice, 87. 

care exprima credinţa şi fidelitatea sa în cununie, acesta îl ia în mână, îl pune 
pe balanţă şi spune: 


Această credinţă nu poate fi cântărită, acul balanței rămâne mereu la zero şi nu pot 
să scot din el nici măcar un miligram de aur. Soţul dumneavoastră trebuie să fie 
viu, în cazul acesta, nici una dintre cele două credinţe nu poate fi cântărită de una 
singură, pot fi cântărite numai împreună. Balanța mea de bijutier are un caracter 
particular, şi anume că nu cântăreşte metalul în sine, ci fiinţa umană întreagă şi 
destinul său'*. 


Concentrându-şi atenţia asupra acestei iubiri în sensul dăruirii de sine ca 
fundament al legăturii indisolubile din căsătorie, preotul Wojtyla ţesea în 
spatele dialogurilor din piesă o idee teologică de mare valoare: prin căsătorie, 
începem să înţelegem viaţa interioară a lui Dumnezeu, Treimea de persoane 
care se dăruiesc una alteia, în care a fi persoană se realizează în absolutul 
dăruirii de sine. Cu alte cuvinte, căsătoria este experienţa umană care îi ajută 
pe oameni să-l înţeleagă pe Dumnezeu. Suntem departe de concepția catolică 
preconciliară, care înţelegea căsătoria, printre altele, ca „remediere” a 
concupiscenţei. Pentru preotul şi dramaturgul Wojtyla, iubirea ca dăruire de 
sine şi puterea de a da naştere vieţii în căsătorie constituie o imagine a vieţii 
interioare a lui Dumnezeu întreit şi a interfeţei lui Dumnezeu cu lumea prin 
întruparea Fiului său. 

Nici unul dintre membrii mişcării Srodowisko nu apare în această piesă de 
teatru, dar profilul personajului Monica are la bază o persoană concretă, pe care 
dramaturgul a întâlnit-o în viaţa sa. Preotul Wojtyla avea puterea de a-şi aminti 
conţinutul unor conversații după mai mulţi ani şi în Atelierul bijutierului a pus- 
o în aplicare conferind monologurilor sale poetice un accent de adevăr. Vorbind 
despre experienţele prietenilor săi, preotul-dramaturg Wojtyla a strecurat în 
textul piesei câteva idei teologice importante: vieţile personajelor sale par să 
semene cu vieţile altora, dar, de fapt, sunt implicate într-o mare dramă de păcat 
şi de mântuire; iubirea umană poate să cadă sub „presiunea realităţii” şi să se 
piardă, dar se poate şi completa sau desăvârși, conformându-se unei Iubiri 
capabile să realizeze dorinţa iubirii de împlinire în absolut; orice dramă umană 
„intră în scenă” în interiorul dramei divine, participând la un „spectacol” al 
cărui autor şi protagonist este Dumnezeu însuşi, Creatorul şi Mântuitorul!*. 


14 A. JAWIEN (K. WOJTYLA), La bottega dell'orefice, 38-39. 
15 G, WEIGEL, Testimone della speranța, 144-147. 

4. Iubire şi responsabilitate 


Partea filozofică a problemelor despre care părintele Wojtyla vorbeşte în 
drama Atelierul bijutierului se găseşte formulată în cartea Iubire şi 
responsabilitate, pe care o publică în 1960, la doi ani după numirea sa ca 
episcop. Această carte s-a născut din necesităţi pastorale“. Studiile filozofice 
şi teologice, dar şi experienţa de confesor şi de director spiritual, l-au convins 
pe Wojtyla că etica vieţii de familie despre care vorbeşte Biserica, dacă este 
interpretată corect, conţine adevăruri esenţiale, care, dacă sunt practicate cu 
fidelitate, adâncesc fericirea umană. În plus, el a descoperit că misiunea 
părintelui spiritual nu constă doar în a da porunci şi interdicții, ci în efortul de 
a justifica, de a interpreta şi a explica etica iubirii conjugale pe care Biserica 
o desprinde, în primul rând, din Noul Testament. 

Normele de conduită în privinţa relațiilor sexuale sunt importante. Totuşi, 
într-o atmosferă culturală modernă, bărbaţii şi femeile nu le acceptă dacă nu le 
înţeleg ca pe nişte adevăruri morale fundamentale, evidente, şi ca pe un fel de 
călăuză a omului către bunurile umane care rămân mereu valabile. „Un astfel 
de bine este persoana, iar adevărul moral cel mai strâns legat de lumea 
persoanelor este porunca iubirii, pentru că iubirea este un bine special al lumii 
persoanelor”. Prin urmare, modul cel mai bun pentru a aborda morala sexuală 
este ca ea să fie plasată într-un context de „iubire şi responsabilitate”. Iubirea 
este o expresie a responsabilității personale, responsabilitate față de o altă ființă 
umană şi responsabilitate faţă de Dumnezeu. 

Punctul său de pornire era „norma personalistă”, o variantă a celui de al 
doilea imperativ categoric de la Immanuel Kant'*. Imperativul moral de a se 
abţine de la „instrumentalizarea” celorlalți este fundamentul etic al libertăţii, 
pentru că ne permite să interacţionăm cu alţii fără a-i reduce la obiecte prin 
manipulare sau utilizare în folosul propriu'?. Are loc această abţinere de la 
„instrumentalizarea” reciprocă atunci când două libertăţi autentice se întâlnesc 
în căutarea unui bine comun. Pot să spun, şi tu să fii de acord cu mine, că nu 
„mă folosesc” de tine (nici tu de mine), când libertatea mea întâlneşte în mod 


l6 K, WOJTYLA, Iubire şi responsabilitate, 5. 

17 K, WOJTYLA, „Author’s Introduction to the First Edition” (1960), în Love and 
Responsability, Ignatius Press, San Francisco 1993, 16. În ediția italiană (K. Wojtyla, Amore 
e responsabilità. Morale sessuale e vita interpersonale, Marietti, Casale Monferrato 1969), ca 
şi în ediția românească, această introducere lipseşte. 

18 R, BUTTIGLIONE, Il pensiero di Karol Wojtyla, 113-114. 

19 Cf. K. WOJTYLA, Iubire şi responsabilitate, 14-24. 

liber libertatea ta care caută, ca, de altfel, şi libertatea mea, ceva ce e cu 
adevărat un bine şi pe care împreună îl identificăm ca ceva bun. Această 
întâlnire a două libertăţi este substanţa iubirii, iar iubirea este expresia normei 
personaliste în orice raport”. Iubirea este opusul instrumentalizării. 

Angajarea de a iubi, şi nu de a instrumentaliza, are implicaţii importante 
pentru morala sexuală. Dacă se înţelege sexualitatea proprie numai ca o funcție 
oarecare ce ţine de autonomia personală sau de libertatea proprie înţeleasă ca 
posibilitate de a face orice, atunci, oricare ar fi gradul de cunoaştere a vieţii 
sexuale în sens biologic, ne scapă unul dintre aspectele sale cele mai importante 
din punct de vedere moral, şi anume că sexualitatea revelează dependenţa 
noastră profundă de alții. Nu pot să-mi împlinesc destinul de unul singur, 
desprinzându-mă de ceilalți, reducându-i la obiecte de plăcere. Pentru a mă 
realiza ca om, trebuie să întâlnesc libertatea altei persoane şi... să depind de ea. 

Morala sexuală transformă relațiile sexuale din ceva întâmplător într-un 
altceva ce exprimă demnitatea umană. Relaţiile sexuale întâmplătoare sunt 
relaţii care degradează ființa umană. Relaţiile sexuale care întruchipează 
întâlnirea dintre două persoane sau două libertăţi ce caută împreună binele 
personal şi comun sunt umane şi îi umanizează foarte mult pe parteneri. 

Din punct de vedere filozofic, mişcarea cheie a episcopului Wojtyla, 
preluată de la sfântul Toma de Aquino şi analizată cu ajutorul fenomenologiei, 
constă în distincţia dintre actul uman şi actul omului”. Un actus hominis este 
ceva instinctual. Sexualitatea ca actus hominis nu se ridică deasupra sexualităţii 
animale, care este instinctuală şi total impersonală. În schimb, un actus 
humanus implică o judecată, care conferă actului un caracter moral. Un actus 
humanus exprimă judecata mea făcută în mod liber asupra unui lucru care este 
bun. Aşadar, iubirea este actul uman prin excelenţă şi nu trebuie să fie redusă 
la simpla emoție a atracției. Atracția neînsoţită de judecată îl reduce pe celălalt 
la un obiect de dorinţă. 

Celălalt partener ca persoană, nu doar în calitate de corp, este obiectul 
autentic al unui act sexual, care este un actus humanus. lar scopul dăruirii 
sexuale este aprofundarea unui raport personal, la care contribuie şi darul 
reciproc al plăcerii. Când cineva se dăruieşte sexual altuia, în libertate, în semn 
de iubire, este el însuşi în modul cel mai radical, pentru că se face pe sine însuşi 


20 Cf. K. WOJTYLA, Iubire şi responsabilitate, 28-31. 

21 R, BUTTIGLIONE, Il pensiero di Karol Wojtyla, 125-126. Cf. T. ROSTWOROSKI, Din 
gândirea filozofică a papei loan Paulal II-lea. Problema gnoseologică în lucrarea „Persoană 
şi act” de Karol Wojtyla, Editura Ars Longa, laşi 1994. 

un dar altuia într-un mod care e semn adânc a ceea ce el este. Legea darului, 
structura morală de bază a vieții umane pentru episcopul Wojtyla, este 
confirmată de analiza minuțioasă a eticii sexuale — scopul principal al cărții 
Iubire şi responsabilitate. 

Regândirea relațiilor sexuale în lumina dăruirii de sine i-a îngăduit lui 
Wojtyla să confere sexualității un aspect mai umanizant şi să depăşească 
disputa cu privire la finalităţile căsătoriei. În loc să afirme că finalitatea 
principală a căsătoriei este procreaţia sau comuniunea soţilor, episcopul 
Wojtyla învaţă că norma căsătoriei este iubirea, o iubire prin care dimensiunea 
procreativă şi cea comunională a sexualităţii umane dobândesc valoare morală. 

Prin Iubire şi responsabilitate, autorul voia să ofere un antidot contra 
maniheismului (disprețul față de căsătoria umană şi iubirea conjugală) şi să 
prezinte un răspuns personalist, umanist la tezele revoluției sexuale 
contemporane. Analiza iubirii umane făcută de Wojtyla evită falsul romantism 
şi caracterul steril al unor tratate de teologie morală. Jubire şi responsabilitate 
învaţă că iubirea sexuală este ceva bun, pentru că dorinţa sexuală îi conduce pe 
oameni la căsătorie, o şcoală dificilă, dar, în cele din urmă, utilă, în care se 
învaţă ce este viaţa şi care este legea ei fundamentală, şi anume dăruirea de 
sine. 

În acest context, castitatea nu este doar o listă de oprelişti, ci integritatea 
iubirii, virtutea care face posibilă iubirea celuilalt ca persoană. Iubirea sexuală 
castă este extatică, în sensul grec al cuvântului, adică duce la ieşirea afară din 
propriul eu. Iubirea castă implică faptul că centrul emoţional şi, într-un sens, 
eu-l propriu sunt puse sub controlul altuia. Am fost creaţi creaturi libere pentru 
a putea dispune de noi înşine ca daruri pentru alţii. Suntem liberi ca să putem 
iubi liber şi, deci, cu adevărat. Prin urmare, libertatea, şi nu interdicţia, este 
structura eticii sexuale din concepţia episcopului Wojtyla. 

După cum spune şi titlul, Iubire şi responsabilitate vorbeşte despre iubirea 
responsabilă, nu despre contracepţie. Interpretarea castităţii conjugale şi a eticii 
sexuale poartă amprenta personalismului filozofic al lui Wojtyla şi a luptei sale 
pentru apărarea umanismului creştin ca răspuns la falsul umanism al epocii. 
Adevărul persoanei umane este faptul că în inima dramei individuale a vieților 
noastre se află istoria iubirii sau negarea ei. Dăruirea reciprocă într-o communio 
personarum (comuniunea persoanelor) este cadrul moral, cadrul umanist, în 
care trebuie vorbit despre controlul naşterilor. În legătură cu această problemă, 
episcopul Karol Wojtyla reafirmă învăţătura Bisericii, şi anume folosirea în 
mod responsabil a ciclului natural de fertilitate, şi nu recurgerea la mijloace 
mecanice sau chimice. Era convins de faptul că planificarea familială naturală 

este o metodă care necesită virtute, chiar virtute eroică, dar este singura metodă 
care din punct de vedere obiectiv şi personal se află la înălțimea demnităţii 
umane. Iubirea sau negarea ei, aceasta era problema pusă de revoluția sexuală, 
la care Karol Wojtyla a încercat să dea un răspuns”. 

În linii generale, acesta este capitolul despre familie din lecţia pe care papa 
a învăţat-o în Biserica Catolică din Polonia. În calitate de Păstor suprem al 
Bisericii Romano-Catolice, va continua să scrie pagini frumoase despre familie, 
arătând şi prin cuvinte, şi prin gesturi că, pentru el, familia este amor meus 
pondus meum! 


Concluzie 


În cartea Nu vă temeți! Convorbiri cu papa Ioan Paul al II-lea, A. Frossard 
notează: 


În timpul unei ceremonii din piața Sfântul Petru, trecând de-a lungul barierelor, 
papa zăreşte o fetiță pierdută în mulțime. Oamenii o trec peste barieră, iar papa o 
ia de mână şi se întoarce cu ea pe drumul aşternut cu covor roşu ce duce spre tron, 
iar în acel moment intrăm fără de veste într-un basm. Coloana lui Bernini este 
acum o pădure cu trunchiuri despuiate de crengi; Sfântul Părinte, îmbrăcat în 
largile-i veşminte şi cu mitra ce scânteiază în soare, este un rege de legendă, iar 
fetiţa, o soră a lui Degețel. Ajuns în fața tronului, regele de legendă o va ridica în 
brațe pentru a fi văzută de cât mai departe, iar părinții, alergând de la marginea 
pieții, o vor primi din mâinile lui. O imagine fermecătoare intercalată în cutele 
memoriei mele. Ştiu că există subiecte mai grave: nemiloase războaie de 
abstracțiuni şi interese ce sângerează lumea, şi despre acestea voi avea în curând 
ocazia să vorbesc cu loan Paul al II-lea. Dar ce pot face eu, dacă micile întâmplări 
ale vieţii de fiecare zi mă ating mai mult decât cele ale vieţii politice, dacă numai 
câteva momente de singurătate înspăimântată a unei fetițe despărțite de ai săi mă 
emoţionează mai mult decât una dintre acele bătălii ale oamenilor pe care nu le 
cunosc decât din auzite, şi dacă îngrijorarea Mariei şi a lui Iosif, căutându-şi 
copilul în Ierusalim, îmi spune mai mult decât un tratat despre condiţia umană?” 


Gesturi profund umane, ca cele despre care ne vorbeşte A. Frossard în 
citatul de mai sus, găsim aproape în toate vizitele pastorale la parohiile din 
Roma sau în vizitele apostolice din afara Romei pe care papa le-a făcut în anii 
săi de pontificat, şi trebuie să recunoaştem că ele sunt foarte multe. Cu prilejul 


22 G. WEIGEL, Testimone della speranza, 174-179. 
23 A. FROSSARD, Nu vă temeți! (1982), Editura Viaţa Creştină, Cluj 1994, 104. 

oricărei vizite, loan Paul al II-lea are un cuvânt pentru familii, la care se adaugă 
un gest de apropiere, o glumă, o strângere de mână, un sărut pe creştetul unui 
copil sau al unui bătrân, o îmbrăţişare sau o mângâiere ce umanizează 
discursurile sale şi transformă întâlnirea cu el într-un moment de neuitat. Putem 
spune că, prin intermediul lor, papa a reuşit să comunice tot atât de mult despre 
iubirea umană cât a izbutit să transmită prin învăţătura sa scrisă. De aceea, 
pentru a înţelege magisteriul papei loan Paul al II-lea despre familie, trebuie să 
avem în vedere şi gesturile prin care el îşi exteriorizează gândirea şi iubirea sa. 
S-ar putea spune că, în privinţa aceasta, sentimentele şi gesturile lui loan Paul 
al Il-lea ar fi mai bogate decât învățăturile sale”. Într-adevăr, uneori 
discursurile pontificale (enciclici, îndemnuri apostolice, scrisori pontificale, 
predici, cateheze) pe această temă sunt prea tehnice, iar papa îşi dă seama de 
lucrul acesta din reacţia ascultătorilor, motiv pentru care se opreşte şi introduce 
un comentariu, un gest sau o replică personală, foarte mult gustate, în special 
de către jurnalişti. Oricum, lăsând deoparte aceste nuanţe de accent, ceea ce 
gândeşte şi simte acest papă curajos în legătură cu iubirea umană este un mare 
dar pentru Biserică. 


% L, ACCATTOLI, Karol Wotyla. Omul sfârşitului de mileniu, Editura Viaţa Creştină, Cluj- 
Napoca 1999, 189-197. 


